ตำรวจดำเนินคดีกลุ่มผู้ก่อเหตุบุกโรงเรียนมัธยมวัดสิงห์ ระหว่างการสอบแกต-แพท ได้แล้ว 24 ราย
พันตำรวจเอกกฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า ภายหลังเกิดเหตุกลุ่มวัยรุ่น ยกพวกเข้ามาทำร้ายประชาชน ภายในบริเวณโรงเรียนมัธยมวัดสิงห์ เขตจอมทอง ระหว่างการสอบแกต-แพท (Gat-Pat) เป็นเหตุให้มีผู้ได้รับบาดเจ็บหลายราย พนักงานสอบสวนสถานีตำรวจนครบาลบางขุนเทียน ได้ตรวจสถานที่เกิดเหตุ และสอบพยานไปจำนวนหนึ่งแล้ว เบื้องต้น สามารถขออนุมัติศาลออกหมายจับผู้ก่อเหตุ พร้อมติดตามจับกุมมาดำเนินคดี และรับทราบข้อกล่าวหาได้แล้ว 24 ราย ซึ่งจากการสอบปากคำ พบว่า มูลเหตุจูงใจในการก่อเหตุ เนื่องจาก กลุ่มผู้ก่อเหตุเกิดความไม่พอใจที่ทางโรงเรียนประสานขอให้งดใช้เสียงในช่วงเวลากล่าว โดยหลังจากนี้ ตำรวจจะสอบสวนขยายผล เพื่อให้ทราบถึงผู้ต้องหาที่เหลือ และนำเข้าสู่กระบวนการยุติธรรมต่อไป รองโฆษกสำนักงานตำรวจแห่งชาติ กล่าวด้วยว่า พลตำรวจเอกจักรทิพย์ ชัยจินดา ผู้บัญชาการตำรวจแห่งชาติ ได้สั่งการให้เร่งจับกุมคนร้ายที่ก่อเหตุมาดำเนินคดีให้ได้ทั้งหมด เพราะพฤติกรรมดังกล่าวถือเป็นภัยสังคม พร้อมกำชับผู้บังคับบัญชาทุกพื้นที่ ให้กำหนดมาตรการป้องกันเหตุ เพื่อป้องกันเหตุซ้ำรอย และหากเกิดเหตุ ต้องติดตามจับกุมผู้กระทำความผิดให้ได้โดยเร็ว